Presidentti Mauno Koivisto sairastaa Alzheimerin tautia, kertoo hänen puolisonsa Tellervo Koivisto aikakauslehti Eevalle (siirryt toiseen palveluun).

93-vuotiaan presidentin lähimuisti ei enää toimi, miehensä omaishoitajana toimiva Tellervo Koivisto kertoo haastattelussa.

– Mieheni lähimuisti ei toimi, mutta kun sopiva keskustelunaihe nousee esille, hän voi puhua siitä luennon verran ja loppuun asti stilisoidulla kielellä, rouva Koivisto kuvailee Eevassa.

Koivistot ovat olleet naimisissa 64 vuotta. Mauno Koivisto oli presidentti vuosina 1982–94.

Viime vuosina Koivisto on esiintynyt julkisuudessa harvakseltaan. Presidenttipari osallistui esimerkiksi Linnan juhliin viimeksi vuonna 2012. Viime itsenäisyyspäivänä he ottivat osaa Helsingin tuomiokirkossa pidettyyn juhlajumalanpalvelukseen.